text: 94-årig død efter brand i stereoanlæg
  01 maj 2014 kl. 04.15
  En 94-årig mand døde natten til torsdag, efter at der var udbrudt brand i et stereoanlæg. Hustruen havde forgæves forsøgt at vække ham.
  Politiet fik kl. 01.03 anmeldelse om branden, der opstod i en villa på Hærulfvej i Padborg.
  - Manden låser døren efter sig, da han går i seng. Hustruen lugter så røg, men hun kan ikke få døren op og komme til at vække manden, og da vi kommer ind til ham er han desværre livløs, fortæller vagtchef hos Syd- og Sønderjyllands Politi Søren Strægaard til TV SYD.
  Den 94-årige er formentlig død af røgforgiftning. De materielle skader begrænsede sig til det berørte værelse.
  Brandskaderne var koncentreret omkring et stereoanlæg, og politiet formoder derfor, at der var tale om en el-brand.
  Politiets teknikere vil i løbet af torsdagen undersøge stedet nærmere.
  94 årig død i hvad der formodentlig skyldes elbrand på Hærulfvej i Padborg kl. 0103.Tekniske undersøgelse finder sted i morgen#politi.dk
  
  